**220805**

**Мінажатыңыздың жауабына дайынсыз ба?**

***«Құдай ниет еткендерінің бәрін өз еркіне сай орындайды. Ол бізді Мәсіхпен байланысты өз халқы болуға алдын ала таңдап алған еді. Бұл Құдайдың әуел бастағы мақсатына сәйкес болды.»***

***(Ефес 1:11)***

Киелі кітап “қауіпті жауаптар” деп атауға болатын оқиғаларға толы.

Дүние жүзіндегі ең танымал моральдық аңыз-әңгімелер жинағында: «Не қалайтыныңа абай бол» деген ескерту бар. Біз бұл даналықты мінажатымызда қолдана аламыз. Х.Б. Чарльз өзінің «Бұл мінажаттан кейін болады» атты кітабында: «Сіз мінажатыңыздың жауабына шынымен дайынсыз ба?» деген сұрақ қояды. Киелі кітапта сипатталған мінажатқа қайтарылған қауіпті жауаптар арасында Исраил халқының Құдайдың басшылығынан бас тартып, патшаны талап еткен уақыты бар; олар басқалар сияқты болғысы келді. Құдай оларға бұның жаман идея екенін ескерткен еді, олар тыңдамады, сөйтіп Құдай оларға сұрағандарын берді және көп ұзамай халықтың үстінен зұлым және азғын билеушілер биледі. (Патшалықтар 1-жазба 18).

Киелі кітаптың 2 Патшалықтар кітабынан Езекия патша туралы оқи аласыз, ол өлім алдында Құдайдан тағы 15 жыл өмір сүруін сұраған еді, сөйтіп, ол шынымен тағы он бес жыл өмір сүрді. Өкінішке орай, өмірінің соңғы 15 жылында туылған Манасе есімді ұлы, Көне өсиеттегі ең зұлым 10 патшаның тізіміне кірді (2 Патшалар 20-21).

Мінажат еткенде, біз білмейтін нәрселер көп. Біз не қалайтынымызды білеміз деп ойлаймыз, бірақ біз Құдайдың не білетінін, болашақта не болатынын білмейміз. Исаның екі шәкіртінің анасы Одан: «Патшалығыңызда осы екі ұлымның біреуіне оң, екіншісіне сол жағыңызда отыруды бұйырсаңыз екен,» деп өтінгенде, Иса оған: “Не сұрап тұрғандарыңды ұқпайсыңдар!» деді. (Матай 20:22).

Өзімізге мына сұрақты қою керек: біз шынымен де Иса сияқты мінажат етуге дайынбыз ба? «О, Әкем, егер Сен қаласаң, осы «тостағанды» Маған жолатпай алып кете гөр. Бірақ Менің емес, Сенің еркің болсын!» (Лұқа 22:42).